ત્રીજી ઘટના છે અલેપ્પોનું સિરિયા સરકારના કબજામાં આવવું. ચાર વર્ષથી વિદ્રોહીઓના કબજામાં રહેલા અલેપ્પો શહેર પર સિરિયા સરકારે કબજો મેળવી લીધો છે. ૨૩ લાખની વસતી ધરાવતા પૂર્વી અલેપ્પો પર સિરિયાની અસદ સરકારે રશિયા અને ઇરાનની મદદથી પાછું નિયંત્રણ મેળવી લીધું છે. સિરિયામાં એક પછી એક હોમ્સ, હામા, દમિશ્ક, લતાકિયા અને હવે અલેપ્પો જેવાં મોટાં શહેરો પર સરકારના કબજાથી લગભગ સ્પષ્ટ થઈ ગયું છે કે ત્યાં આઈએસ અને અલ-કાયદા વધુ નહીં ટકે. અહીં પતન બાદ આતંકવાદથી મધ્ય પૂર્વથી લઈને અમેરિકા અને યુરોપ કેવી રીતે પ્રભાવિત થશે તે જોવું રહ્યું. અલેપ્પોની જીત વિશ્વની રાજનીતિને બદલવા જઈ રહી છે. વાસ્તવમાં સિરિયામાં અસદની જીતને અમેરિકા, ઇઝરાયેલ અને સાઉદી અરબની મોટી હાર તરીકે જોવામાં આવે છે. સિરિયા પહેલાં અમેરિકાએ જ્યાં દખલગીરી કરી ત્યાં તખ્તો પલટી નાખ્યો. લીબિયા, ટ્યુનિશિયા, યુગોસ્લાવિયા, ઇરાક અને અફઘાનિસ્તાન એનાં ઉદાહરણો છે. પણ સિરિયામાં લાખ કોશિશ કરવા છતાં અમેરિકાને એમ કરવામાં સફળતા ન મળી.